### | | | | --- | --- | | | | | --- | | **Byråd** 27. juni 2017 Sagsnr. 710-2014-71631 Dok.nr. 710-2017-149178 Sagsbehandler DPRSK | | 85.                 Godkendelse af projektforslag og anlægsbevilling til sundhedscenter i Hinnerup - Åbent

###

|  |  |
| --- | --- |
| Tidl. politisk behandling | BY, 25.08.15, pkt. 118 |
| Forventet sagsgang | SS-U, TM-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til projektforslag
for et nyt sundhedscenter på plejecenter [adresse] i Hinnerup og en
anlægsbevilling på 4,1 mio. kr. til etablering af sundhedscentret.

Byrådet besluttede 25. august 2015, hvilke tilbud
sundhedscentret i Hinnerup skal indeholde, og at sundhedscentret skal etableres
i tilknytning til plejecentret [adresse]. I forlængelse heraf blev der i
budget 2017-20 afsat 4,1 mio. kr. i 2018 til etableringen af sundhedscentret i
Hinnerup. Flere lokaler på [adresse] udnyttes ikke optimalt, og derfor
foreslås det at fremrykke byggeprocessen, så byggeriet igangsættes i efteråret
2017 og afsluttes medio 2018.

Projektforslaget, der er vedlagt som bilag, viser, hvordan
det kommende sundhedscenter foreslås indrettet. Centrale områder i stueetagen
og lokalerne på 1. sal i centerbygningen på [adresse] bliver bygget om.
Boligerne på 1. sal har i en kort periode fungeret som korttidspladser,
hvorefter de er anvendt som hvilestuer.  Boligerne egner sig ikke til
korttidspladser pga. små toiletter og en uhensigtsmæssig placering i forhold
til korttidspladserne i stueetagen. En ombygning vil betyde, at de eksisterende
kvadratmeter vil blive udnyttet mere hensigtsmæssigt, ligesom sundhedscentret
vil få en selvstændig profil i forhold til plejecentret.

I stueetagen bliver der etableret et multirum med
køkkenfaciliteter, der kan benyttes til aktiviteter for borgere,
foreningsarrangementer, undervisning, møderum, venterum m.m. Multirummet kommer
til at ligge i umiddelbar tilknytning til caféen, så der bliver bedre plads til
at afholde større arrangementer og aktiviteter i samarbejde med patientforeninger
og andre frivillige.

På 1. sal skabes der mere plads til træningstilbud og dermed
mulighed for at tilbyde holdtræning. Der bliver etableret to nye
sundhedsklinikker, hvor borgere kan modtage sygeplejeydelser fra de kommunale
sygeplejersker. Sundhedsklinikkerne vil ligeledes blive benyttet af
sundhedsplejen.

Der bliver også indrettet samtalerum, som kan bruges til
vejledende samtaler, alkoholrådgivning samt kostvejledning, samt et multirum,
som både kan bruges til aktiviteter for ældre og til andre formål, som
sundhedskurser for borgere med kronisk sygdom.

Social og Sundhed har sammen med Teknik og Kultur gennem et
rådgiverudbud indgået aftale med Regnbuen-Kontur Arkitekter K/S. Aftalen
omfatter rådgivning, udarbejdelse af dispositionsforslag, projektforslag,
hovedprojekt og efterfølgende tilsyn med byggeprocessen. Ifølge de politisk
aftalte retningslinjer for udbud i [adresse] udbydes byggeriet i
fagentreprise.

**VURDERING**

Social og Sundhed vurderer, at realiseringen af projektforslaget
giver mulighed for at placere nye sundhedsrettede aktiviteter på [adresse],
og samtidig vil ombygningen føre til en forbedring af rammerne for udfoldelsen
af de aktiviteter, der allerede finder sted.

Sundhedscentrets etablering i tilknytning til plejecentret
Frida Lind giver mulighed for et godt samspil mellem sundhedscentrets
funktioner og ældrecentrets frivillige aktiviteter. På [adresse] er der på
nuværende tidspunkt både aktiviteter for ældre og træning, ligesom
sundhedsklinikken har til huse der.

Som et af de nye tiltag vil sundhedsplejen placere nogle af
deres gruppeforløb for børn- og forældregrupper i sundhedscentret, og der vil
være mulighed for, at mødregrupper m.v. kan låne lokaler.

Indretningen af sundhedscentret foregår indenfor de
eksisterende bygningsmæssige rammer, og der er i videst muligt omfang taget
hensyn til, at eksisterende vægge og installationer kan genbruges. Samtidig
understøtter placeringen af sundhedscentret i eksisterende lokaler ønsket om at
udnytte de kommunale bygninger bedst muligt.

**ØKONOMI**

I budget 2017-20 blev der afsat 4,1 mio. kr. i 2018 til
etablering af et sundhedscenter i Hinnerup. Det foreslås, at rådighedsbeløbet
fremrykkes til 2017, og at der samtidig gives en anlægsbevilling i 2017 til
gennemførelse af projektet. Anlægsbevillingen anvendes til byggeudgifter og
rådgiverhonorar.

De afledte udgifter til drift af
sundhedscentret anslås til 125.000 kr. årligt. Beløbet skal dække løbende
udgifter til el, vand, varme, rengøring m.v. De afledte driftsudgifter er afsat
i budgettet fra 2019 og frem. Sundhedscentret forventes ibrugtaget medio 2018,
hvorfor det vil være nødvendigt at indarbejde ekstra driftsudgifter på 63.000
kr. i budgettet for 2018.

I forbindelse med byggeriet vil
caféen på [adresse] blive renoveret af et allerede afsat beløb på 435.000
kr. i budget 2017.

**INDDRAGELSE**

Der har været afholdt et borgermøde i 2015, hvor der blev
indsamlet idéer til sundhedscentret fra bl.a. borgere, foreninger og
medarbejdere. Projektforslaget er desuden drøftet med formanden for
Handicaprådet med særligt fokus på tilgængelighed.

**INDSTILLING**

Direktøren for Social og Sundhed indstiller til Byrådet:

1. At
projektforslaget for sundhedscentret i Hinnerup godkendes.

2. At
der fremrykkes et rådighedsbeløb på 4,1 mio. kr. fra 2018 til 2017 til
etablering af sundhedscenter i Hinnerup, og at fremrykningen finansieres via
kassen.

3. At
der godkendes en anlægsbevilling på 4,1 mio. kr. til etablering af
sundhedscenter i Hinnerup, finansieret af det afsatte rådighedsbeløb i 2017.

**BESLUTNING**

***Social- og Sundhedsudvalget, 6. juni 2017:***

Fraværende:Ingen

Indstilles godkendt.

***Teknik- og Miljøudvalget, 8. juni 2017:***

Fraværende:Martin Mortensen

Indstilles godkendt.

***Økonomiudvalget, 20. juni 2017:***

Fraværende:Gundhild Karlsen, August Lauritsen

Indstilles godkendt.

**Bilag**

|  |  |
| --- | --- |
| Projektforslag for Favrskov Sundhedscenter, Hinnerup | 710-2017-127641 |